شەفەق نیوز/ بەرهەم ساڵح سەرۆک کۆمار و نێچیروان بارزانی
سەرۆک هەرێم کوردستان، ئمڕوو پەنجشەممە، باس لە دویاترین گەشە سیاسییە عراقی و کوردستانیەکان
کردن، وەتایبەت هەڵبژاردن وەرجەوەخت، و جەخت  لە گرنگی وەپشتسەرنان ناکۆکی و ململانەیل کردن، ولە
گفتوگۆ و لەیەکڕەسین لەناونی گشت لایەنە سیاسییەکان.
ئەوەیش لە دیدار هەردووگلا لە هەولێر هات، وەگورەی بەیاننامەیگ
لە سەرۆکایەتی هەرێم کوردستان رەسیە ئاژانس شەفەق نیوز.
بەیاننامەگە وتیش؛ بارزانی پیشوازی لە ساڵح کرد، و لەو کۆبونەوە
ک هەردوگ جیگر سەرۆک هەرێم و جیگر سەرۆک حکومەت هەرێم لەناوی بوین، باس لە دویاترین
گەشەیل سیاسی لە عراق و هەرێم کوردستان کریا، وەتایبەت هەڵبژاردن وەرجەوەخت ئەنجومەن
نۆێنەران عراق، و چوینیەتی زەمینە سازی لەنوای ئەو کارە ک کەفێدە خزمەت بەرژەوەنی هاوبەش
ئەرا گەلەگە و گشت پێکهاتەیل عراق و هەرێم کوردستان.
هەمیش هەردوگ سەرۆک 
دووپات لە وەپشتسەرنان ناکۆکی و ململانەیل کردن و لە گفتوگۆ و لەیەکڕەسین لەناونی
لایەنە سیاسییەکان، و نشان گرنگی دویاترین سەردان سەرۆک هەرێم ئەرا بەغداد دان و ئەو
کۆبونەوە وەگەرد سەرکردەیل و لایەنە عراقیەکان.
ساڵح و بارزانی هەمیش
باس لە ئەنجامدان یەگڕز نیشتمانی و نزیکەوبوین لە راکان ئەرا وەپشتسەرنان ناکوکیەکان
و یەکگردن هێزەیل و توانایل ئەرا نواگردن گشت ئەگەر و گەشەیل کردن.
بەیاننامەگە هەمیش نشان دا ک باسکردن لە رەوشەیل ناوچەگە
وەگشتی  تەوەریگ تر بوی لە کۆبونەوەگە، و لەناوی
دووپات لەوە کریا ک نەوین ئارامی رەوشە سیاسیەکان نێکەفێدە بەرژەوەنیە هاوبەشەیل ئەرا
گەلەیل ناوچەگە.
